Илдар Ханов төзеп калдырган "Галәм гыйбадәтханәсе" тирәсендә җәнҗал чыккан

	Татарстанның танылган рәссамы, сынчы Илдар Ханов төзеп калдырган “Галәм гыйбадатханәсе” тирәсендә гауга чыккан. Бу хакта “Татарстан-Яңа гасыр” телеканалында “Адымнар” тапшыруы барышында билгеле булды. Барлык диннәр кертелгән бу комплекс Казанның Аракчино бистәсендә төзелгәнен искәртик. Илдар Ханов аны үз нигезендә 1994 елда төзи башлый һәм бу эш 11 ел дәвам итә.	 Гыйбадәтханәнең хуҗасы һәм идарә итүчеләр арасында тавыш чыккан. Мансур дигән бер кеше үзен бинаның хуҗасы дип тәкъдим иткән. Ә Илдар Хановның Мансур исемле бер туганы да юк кебек. Ул хәбәрчегә интервьюда гыйбадәтханәдә күргәзмәләр үткәрелүен, балалар сынлы сәнгать мәктәбе ачу ниятләнгәнен әйтте. “Бу аның (Илдар Хановның – Т.И. искәрмәсе) идеясе иде”, – ди ул.

Әмма, баксаң, юридик яктан “Барлык диннәр гыйбадатханәсе”нә Мансур әфәнде хуҗа түгел. Бинаның документлары бөтенләй башка кешедә. 2013 елда Илдар Ханов бакыйлыкка күчкәннән соң, гыйбадатханә милке аның Мәскәүдә яшәүче кызына, ә ул, үз чиратында Илдар Хановның бертуган абыйсы Илгиз Ханов һәм сеңлесе Флера Хановага тапшыра. Алары исә, бина белән идарә итү хокукларын Рөстәм Сәгъдиевка биргән. Соңгысы бинага берничә тапкыр барып карауга карамастан, эчкә керә алмаган. Нәтиҗәдә, полиция дә тыкшынып караган.

Мансур дигән кеше Илдар Ханов вафатыннан соң, бинаның чыгымнарын үзе түләп баруы турында әйтә. Ә берничә көн элек бинаның рәсми хуҗасы Рөстәм Сәгъдиев бинаны электр энергиясеннән өздергән. Туристлар да бинаны тыштан гына карап йөри. “Бу бинаны юкка чыгарырга җыеналар. Алар аны залогка куеп, банкта кредит алып, сатмакчы булалар бугай. Беләм мин ул схеманы”, – ди Мансур әфәнде.

Рөстәм Сәгъдиев исә моны үзе инкарь итә. “Ычкынган ул, кем сата үз өен, татарлар сатмый”, – ди.

Бу атнада Татарстанның Мәдәният министрлыгында юридик хуҗа Рөстәм Сәгъдиевне чакыртып сөйләшү булган. “Алар бездән бинаны дәүләткә сатарга баш тарту турында хат язуыбызны сорыйлар”, – ди Рөстәм Сәгъдиев.

Ни кызганыч, гыйбадатханә бүген җәнҗал мәйданын хәтерләтә.

Илдар Хановның дөньядан китүенә 4 ел булды. Ул гыйбадатханәне үз нигезендә күп еллар төзи. Клиник үлем кичергәннән соң, кешеләрне савыктыру сәләтенә ия булган. Әлеге төзелешкә ул төшендә Ходайны күргәч тотына. Илдар Ханов: “Мин диннәрне аермыйм, минем өчен Ходай бер дия торган булган. Гыйбадатханәдә ислам, православие, католик чиркәве, иудаизм, буддизм, мәҗүсилек тарафдарларының үз почмагы бар. 
	Гөлнар ГАРИФУЛЛИНА	
Татар-информ

	№ --- | 12.02.2017	


